GRADSKO KAZALIŠTE MLADIH, SPLIT

Trg Republike 1

**Z A P I S N I K**

dvadesetsedme sjednice Kazališnog vijeća GKM-a

Sjednica Kazališnog vijeća GKM-a održana je 20. srpnja 2020. u baletnoj dvorani s početkom u 10,00 sati.

Prisutni:

1. Vinko Mihanović, potpredsjednik Vijeća
2. Vanda Schlenz, članica Vijeća
3. Siniša Novković, član Vijeća
4. Dražen Nikolić, član Vijeća
5. Ivo Perkušić, ravnatelj
6. Mirza Banović, voditeljica računovodstva, izvjestiteljica pod točkom 3.
7. Irena Bitanga, zapisničar

**DNEVNI RED**

1. Usvajanje zapisnika dvadesetšeste sjednice Kazališnog vijeća
2. Programsko izvješće Gradskog kazališta mladih za razdoblje od 1. siječnja do 30. lipnja 2020.
3. Financijsko izvješće Gradskog kazališta mladih za razdoblje od 1. siječnja do 30. lipnja 2020.
4. Prijedlog izmjene programa za 2020. godinu
5. Razno

Članovima Vijeća ranije su uručeni materijali za sjednicu i prijedlog dnevnog reda sjednice.

Prije početka sjednice, Potpredsjednik Vijeća utvrđuje postojanje kvoruma, uz naznaku da vijećnik Siniša Novković sudjeluje na sjednici *on-line*.

**Točka 1.**

 Jednoglasnom odlukom Kazališno vijeće usvojilo je zapisnik prethodne sjednice.

**Točka 2.**

Ravnatelj je prisutnima prezentirao šestomjesečno programsko izvješće, iz kojeg je vidljivo da su, s obzirom na postojeću situaciju pandemije bolesti COVID-19 koja je umnogome negativno utjecala na realizaciju planiranog, u Kazalištu u programskom dijelu postignuti rezultati koje se može ocijeniti kao zadovoljavajuće.

Vijećnici nisu imali pitanja niti primjedbi na izvješće.

**Točka 3.**

Voditeljica računovodstva predstavila je prisutnima šestomjesečno financijsko izvješće Kazališta. U promatranom razdoblju uočava se smanjenje prihoda (kao negativna posljedica objektivnih okolnosti – pandemija COVID-a 19). Kako je Kazalište poduzelo mjere prilagođavanja postojećoj situaciji, u konačnici se rezultati financijskog poslovanja u proteklih 6 mjeseci ipak mogu promatrati kao nadasve prihvatljivi.

 **Točka 4.**

Program rada Gradskog kazališta mladih za 2020. godinu predviđao je tri premjerna naslova: *Knjiga za svaku ženu*, u režiji Darija Harjačeka, *Mačak u čizmama*, u režiji Nine Kleflin te *Apokalipsa radnika* u režiji Dina Mustafića.

Od planiranih naslova moralo se odustati te će isti biti zamijenjeni s dva financijski manje opterećujuća projekta: *Teške ljubavi* u režiji Aleksandra Švabića i koprodukciji s HNK Split te *Adriatico* u režiji Siniše Novkovića, a u koprodukciji s Talijanskom dramom HNK Rijeka. Uz već realiziranu premjernu izvedbu *SF Cabaret Split in Space*, u režiji Ivana Lea Leme (veljača 2020.), ovim je zaokružen programski zahtjev od tri premjerna naslova.

 Članovi Vijeća nisu imali primjedbi na predloženu izmjenu programa rada Kazališta za 2020. te je isti prijedlog stavljen na glasanje. Vijećnik Siniša Novković izuzeo se od glasanja u ovoj točki budući sudjeluje kao redatelj jednog od predloženih premijernih naslova.

Kazališno vijeće Gradskog kazališta mladih s tri glasa za usvaja predloženu izmjenu Programa rada Gradskog kazališta mladih za 2020. **(Odluka 1/XXVII).**

**Točka 5.**

Nije bilo tema za raspravu.

 Sjednica dovršena u 11,00 sati.

Vinko Mihanović, potpredsjednik Vijeća \_\_\_\_\_\_\_\_\_\_\_\_\_\_\_\_\_\_\_\_\_\_

Irena Bitanga, zapisničar \_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 612-03/20-01/

Urbroj: 2181-110-01-00/1